ศูนย์แพทยศาสตรศึกษาชั้นคลินิก โรงพยาบาลสมเด็จพระเจ้าตากสินมหาราช

ประวัติ

คณะรัฐมนตรีได้มีมติเมื่อวันที่ 15 มิถุนายน พ.ศ. 2547 เห็นชอบให้โรงพยาบาลดำเนินงานโครงการร่วมผลิตแพทย์เพิ่มเพื่อชาวชนบท โดยร่วมมือกับคณะแพทยศาสตร์ มหาวิทยาลัยนเรศวร และสามารถรับนิสิตแพทย์ ได้ตั้งแต่ปีการศึกษา 2548 เป็นต้นไป
ศูนย์แพทยศาสตรศึกษาชั้นคลินิก ซึ่งใช้ในภาษาอังกฤษว่า Medical Education Center มีฐานะเป็นฝ่ายหนึ่งของโรงพยาบาล มีหน้าที่จัดการเรียนการสอนชั้นคลินิก ให้กับนิสิตแพทย์ของคณะแพทยศาสตร์ มหาวิทยาลัยนเรศวร ในโครงการผลิตแพทย์เพิ่มเพื่อชาวชนบท ในโครงการแพทย์แนวใหม่ (New Track) โดยได้เปิดดำเนินการสอนเมื่อวันที่ 18 มีนาคม พ.ศ. 2548 มีนิสิตแพทย์ระดับคลินิก ชั้นปีที่ 4-6 จำนวนปีละประมาณ 10 คน
ทั้งนี้ คณะแพทยศาสตร์ มหาวิทยาลัยนเรศวร ได้เข้ามาร่วมพัฒนาในด้านการจัดทำหลักสูตรรายวิชาและการพัฒนาอาจารย์แพทย์และบุคลากรร่วมกัน รวมทั้งการชี้แจงนโยบายด้านการประกันคุณภาพการศึกษาของมหาวิทยาลัยนเรศวร ต่อมาได้มีคำสั่งแต่งตั้งผู้อำนวยการศูนย์แพทยศาสตรศึกษาชั้นคลินิก เป็นรองคณบดีฝ่ายคลินิก คณะแพทยศาสตร์ มหาวิทยาลัยนเรศวร มาจนถึงปัจจุบัน
ศูนย์แพทยศาสตรศึกษาชั้นคลินิก  โรงพยาบาลสมเด็จพระเจ้าตากสิน มหาราช จังหวัดตาก  สังกัดสำนักงานสาธารณสุข จังหวัดตาก สำนักงานปลัดกระทรวงสาธารณสุข   กระทรวงสาธารณสุข

การรับบุคคลเข้าศึกษาในหลักสูตรแพทยศาสตรบัณฑิต

โครงการแพทย์แนวใหม่ (New tract) เป็นโครงการร่วมผลิตแพทย์เพิ่มเพื่อชาวชนบท (CPIRD) เช่นเดียวกัน รับสมัครเข้าศึกษาเฉพาะข้าราชการหรือพนักงานของรัฐในสังกัดสำนักงานปลัดกระทรวงสาธารณสุขที่สำเร็จการศึกษาทางด้านวิทยาศาสตร์หรือวิทยาศาสตร์สุขภาพ และมีประสบการณ์การทำงานทางด้านสาธารณสุขไม่น้อยกว่า 2 ปี และอายุนับถึงวันสมัครไม่เกิน 30 ปี โดยนิสิตแพทย์กลุ่มนี้จะทำการเรียนชั้นคลินิกที่ศูนย์แพทยศาสตรศึกษาชั้นคลินิก โรงพยาบาลสมเด็จพระเจ้าตากสินมหาราช, ศูนย์แพทยศาสตรศึกษาชั้นคลินิก โรงพยาบาลแพร่ และศูนย์แพทยศาสตรศึกษาชั้นคลินิก โรงพยาบาลพิจิตร เมื่อจบการศึกษาแล้วจะต้องทำงานใช้ทุนในจังหวัดภูมิลำเนาของตนเองเป็นเวลา 3 ปี โครงการนี้จะดำเนินการเปิดรับสมัครในช่วงเดือนกันยายนของทุกปี ตามประกาศรับตรงของมหาวิทยาลัยนเรศวร

กิจกรรมส่งเสริมศิลปวัฒนธรรม

พิธีไหว้ครูประจำปีของนิสิตแพทย์    >>>  เป็นกิจกรรมที่ให้นิสิตแพทย์ทุกชั้นปีได้น้อมรำลึกถึงพระคุณของอาจารย์แพทย์ ซึ่งนอกจากพิธีไหว้ครูแล้ว ยังมีพิธีการมอบรางวัลแก่อาจารย์ในดวงใจที่นิสิตโหวตให้คะแนนสูงสุด 
วันมหิดล   >>>   ตรงกับวันที่ 24 กันยายน ของทุกปี ซึ่งเป็นวันคล้ายวันทิวงคตของสมเด็จพระมหิตลาธิเบศร อดุลยเดชวิกรม พระบรมราชชนก  มีพิธีวางพวงมาลาหน้าพระบรมฉายาลักษณ์ ยังมีพิธีการมอบประกาศนียบัตรแก่นิสิตแพทย์ที่มีการเรียนดีเด่นในแต่ละชั้นปี
พิธีรับน้องและสู่ขวัญบายศรี    >>>  เป็นการรับขวัญน้องใหม่ที่ข้ามฟากจากชั้นปรีคลินิกที่เรียนที่คณะแพทยศาสตร์ มหาวิทยาลัยนเรศวร มาสู่ชั้นคลินิกของศูนย์แพทยศาสตรศึกษาชั้นคลินิก โรงพยาบาลสมเด็จพระเจ้าตากสินมหาราช
โครงการทำนุศิลปวัฒนธรรม   >>>  นำนิสิตแพทย์ทำกิจกรรมด้านศิลปวัฒนธรรมร่วมกันช่วงปิดกลางภาคการศึกษาช่วงกลางเดือนตุลาคมของทุกปี
5 ส เพื่อพ่อหลวง  >>>   เป็นการบำเพ็ญประโยชน์แก่สาธารณะของนิสิตแพทย์ในวันเฉลิมพระชนมพรรษาของสมเด็จพระเจ้าอยู่หัว นอกจากนี้ยังมีการเปิดหอพัก ประกวดห้องพัก พร้อมมอบรางวัลแก่ห้องพักดีเด่นของนิสิตแพทย์
โครงการรักษาพยาบาลเบื้องต้นในชนบทที่ห่างไกล  >>>   เป็นการออกหน่วยแพทย์เคลื่อนที่ของนิสิตแพทย์ไปยังชนบทที่ห่างไกล เพื่อรักษาพยาบาลผู้ด้อยโอกาส เป็นการสร้างจิตสำนึกแก่นิสิตแพทย์เห็นอกเห็นใจผู้ยากไร้ในชนบท
วันคืนสู่เหย้า   >>>    เป็นการแสดงความยินดีแก่บัณฑิตแพทย์ในช่วงรับพระราชทานปริญญา และถือโอกาสกลับมาเยี่ยมเยือนนิสิตแพทย์รุ่นน้องศิษย์ปัจจุบัน
ปัจฉิมนิเทศน์   >>>    เป็นการให้โอวาทของคณาจารย์แก่ว่าที่บัณฑิตก่อนที่จะจบการศึกษา มีการอบรมและให้ข้อคิดในการใช้ชีวิตหลังปริญญา